" Börn eru gullmolar . Hlutverk hinna fullorðnu er að fá gullið til að glóa " Ásta Katrín Helgadóttir , íþróttakennari á heilsuleikskólanum Skógarási hlaut Hvataverðlaun IF 2019 eins og áður er komið fram hér á heimasíðu ÍF . Við það tækifæri varpaði hún fram þeirri spurningu , af hverju ekki sé fyrst horft til hreyfiþroska barnsins sem undirstöðu þess að annað nám geti átt sér stað . Hún benti á að snemmtæk íhlutun í námi leikskólabarna hefur aðallega snúið að máli og tali , læsi eða annars konar vitrænum þroska . Í innleiðingarstarfi YAP á Íslandi hefur þessi staðreynd blasað við því miður þó undantekning sé þar vissulega á . Nokkrir leikskólar hafa sýnt mikilvægt frumkvæði og ráðið íþróttafræðing til starfa sem þá þurfa oft líka að sinna umsjón eða daglegum verkefnum . Dæmi eru um leikskólastjóra sem eru að berjast fyrir því að fá að nýta betur sérfræðiþekkingu íþróttafræðings . Sveitarfélög og ríki þurfa að sýna hug í verki og fylgja eftir stefnu um heilsueflandi leikskóla og heilsueflandi samfélög með þvi að styðja við leikskólastjóra sem vilja efla þennan þátt . Heilsuleikskólinn Skógarás hefur innleitt YAP verkefnið á athyglisverðan hátt með frábærum árangri og ÍF óskar Ástu Katrínu , Þóru Sigrúnu skólastjóra og öðru starfsfólki til hamingju með mikilvægt starf í þágu allra barna . Hér má lesa ræðu Ástu Katrínar Ég vil byrja á að þakka þá miklu viðurkenningu sem YAP – verkefnið hefur fengið með þessum hvatningarverðlaunum Íþróttasambands fatlaðra og það traust sem okkur á Heilsuleikskólanum Skógarás var sýnt með því að hafa fengið að vera brautryðjendur í þessu frábæra verkefni sem YAP – ið er . Heilbrigði og velferð íslenskra barna og ungmenna á Íslandi er eitt mikilvægasta verkefni samfélagsins í mjög svo víðu samhengi . Umræðan undanfarnar vikur endurspeglar mikilvægi þess að verkefni eins og YAP-ið fái verðskuldaða athygli , eftirtekt og skilning . Að sama skapi virðist nútímasamfélag almennt ekki tengja saman hreyfiþroska og vitrænanþroska . Það að barn geti lært að lesa , lesið sér til gangs eða til að annað nám geti átt sér stað , er byggt á hreyfiþroska og því að barnið hafi farið í gegnum ákveðin hreyfiþroskaferil allt frá fæðingu . Umræðan um snemmtæka íhlutun í námi leikskólabarna hefur fyrst og fremst snúið að máli og tali , læsi eða annars konar vitrænum þroska . Af hverju er ekki horft fyrst til hreyfiþroska barnsins sem undirstöðu til þess að annað nám geti átt sér stað . Dagleg , markviss hreyfing leikskólabarna gegnir lykilhlutverki fyrir andlega , líkamlega og félagslega vellíðan og er þeim nauðsynleg fyrir eðlilegan vöxt og þroska . Dagleg , markviss hreyfing er einnig til þess fallin að venja börn strax í barnæsku við heilbrigða lífshætti með það í huga að þeir verði hluti af lífsstíl þeirra til framtíðar . Börn eru gullmolar . Hlutverk hinna fullorðnu er að fá gullið til að glóa .